钦定古今图书集成/明伦汇编/官常典/第333卷 > 北周
## 钦定古今图书集成/明伦汇编/官常典/第333卷 > 北周

北周以御史为司宪，属秋官，置中大夫、上士、旅、下士
之职。

按杜佑《通典》：“御史之名，《周官》有之盖掌赞书而授法。
后周曰司宪，属秋官府，有司宪中大夫二人，掌司寇
之法，辨国之五禁。又有司宪上士二人，司宪旅下士
八人。”

### 孝闵帝元年诏所在巡抚

按《周书孝闵帝本纪》：元年“春正月戊申，诏曰：‘上天有
命，革魏于周，致予一人，受兹大号。予惟古先圣王，罔
弗先于省视风俗，以求民瘼，然后克治。矧予眇眇又
当草昧，若弗尚于达四聪明四目之训者，其有闻知
哉’？”有司宜分命方别之使，所在巡抚，五教何者不宣，
时政有何不便，得无修身洁己，才堪佐世之人，而不
为上所知；冤枉受罚，幽辱于下之徒，而不为上所理；
孝义贞节，不为有司所申；鳏寡孤独，不为有司所恤。
暨黎庶衣食丰约，赋役繁省，灾厉所兴，水旱之处，并
宜具闻。若有年八十已上，所在就加礼饩。

### 武帝建德五年诏大使周省四方

按《周书武帝本纪》，建德五年“春正月丁酉，诏曰：‘朕克
己思治，而风化未弘。永言前古，载怀夕惕。可分遣大
使，周省四方，察讼听谣，问民恤隐。其狱犴无章，侵渔
黎庶，随事究验，条录以闻。若政绩有施，治纲克举，及
行宣圭荜，道著丘园，并须检审，依名腾奏。其鳏寡孤
独，实可哀矜，亦宜赈给，务使周赡’。”

建德六年，诏遣使巡抚。

按《周书武帝本纪》，建德六年“夏四月己巳，诏曰：‘东夏
既平，王道初被，齐氏弊政，馀风未殄。朕劬劳万机，念
存康济，恐清净之志，未刑四海，下民疾苦，不能上达，
寝兴轸虑，用切于怀。宜分遣使人，巡方抚慰，观风省
俗，宣扬治道。有司明立条科，务在弘益’。”

### 宣帝宣政元年遣大使巡察诸州诏制九条宣下州郡

曰决狱科罪，皆准律文；二曰母族绝服外者，听婚；三
曰以杖决罚，悉令依法；四曰郡县当境贼盗不擒获
者，并仰录奏；五曰孝子顺孙，义夫节妇，表其门闾，才
堪任用者，即宜申荐；六曰或昔经驱使，名位未达，或
沈沦蓬荜，文武可施，宜并采访，具以名奏。”七曰，伪齐
七品以上，已敕收用，八品以下，爰及流外，若欲入仕，
皆听预选，降二等授官；八曰，州举高才博学者为秀
才，郡举经明行修者为孝廉，上州上郡岁一人，下州
下郡三岁一人；九曰，年七十以上，依式授官，鳏寡困
乏，不能自存者，并加禀恤。